CELEX: 32017R1530
Language: sk
Date: 2017-09-07 00:00:00
Title: Vykonávacie nariadenie Komisie (EÚ) 2017/1530 zo 7. septembra 2017, ktorým sa mení vykonávacie nariadenie (EÚ) č. 540/2011, pokiaľ ide o predĺženie obdobia platnosti schválenia účinnej látky chizalofop-P-tefuryl (Text s významom pre EHP )

8.9.2017   
            
            
               SK
            
            
               Úradný vestník Európskej únie
            
            
               L 232/4
            
         VYKONÁVACIE NARIADENIE KOMISIE (EÚ) 2017/1530
   zo 7. septembra 2017,
   ktorým sa mení vykonávacie nariadenie (EÚ) č. 540/2011, pokiaľ ide o predĺženie obdobia platnosti schválenia účinnej látky chizalofop-P-tefuryl
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 17 prvý odsek,
   keďže:
   
               (1)
            
            
               V časti A prílohy k vykonávaciemu nariadeniu Komisie (EÚ) č. 540/2011 (2) sa uvádzajú účinné látky považované za schválené podľa nariadenia (ES) č. 1107/2009.
            
         
               (2)
            
            
               Vzhľadom na čas a zdroje potrebné na dokončenie procesu posúdenia žiadostí o obnovenie platnosti schválení veľkého počtu účinných látok, v prípade ktorých platnosť schválenia uplynie v období od roku 2019 do roku 2021, sa vykonávacím rozhodnutím Komisie C/2016/6104 (3) stanovil pracovný program, ktorým sa zoskupujú podobné účinné látky a určujú priority na základe zváženia bezpečnosti pre zdravie ľudí a zvierat alebo životné prostredie, ako sa stanovuje v článku 18 nariadenia (ES) č. 1107/2009.
            
         
               (3)
            
            
               Platnosť schválenia účinných látok propachizafop, chizalofop-P-etyl a chizalofop-P-tefuryl mala pôvodne skončiť v rokoch 2019 – 2021. Vzhľadom na to, že dané tri látky sú esterovými variantmi chizalofopu, majú podobné vlastnosti. S prihliadnutím na vykonávacie rozhodnutie C/2016/6104, nebezpečné vlastnosti chizalofop-P-tefurylu (4) a skutočnosť, že dané tri látky majú dôležité spoločné črty, je vhodné ich zoskupiť s cieľom zosúladiť načasovanie ich posúdenia a postupu partnerského hodnotenia Európskym úradom pre bezpečnosť potravín. Z toho vyplýva, že dokumentácia týkajúca sa týchto troch látok by sa mala predložiť ich príslušným spravodajským členským štátom v rovnakom časovom rámci.
            
         
               (4)
            
            
               Platnosť schválenia propachizafopu a chizalofop-P-etylu sa skončí 30. novembra 2021. S cieľom zosúladiť načasovanie posúdenia látky chizalofop-P-tefuryl s posúdením ďalších dvoch uvedených látok by sa obdobie platnosti schválenia látky chizalofop-P-tefuryl malo predĺžiť.
            
         
               (5)
            
            
               Žiadosť o obnovenie platnosti schválenia chizalofop-P-tefurylu bola predložená v súlade s vykonávacím nariadením Komisie (EÚ) č. 844/2012 (5).
            
         
               (6)
            
            
               Vzhľadom na účel článku 17 prvého odseku nariadenia (ES) č. 1107/2009, pokiaľ ide o prípady, v ktorých nebola predložená žiadna doplňujúca dokumentácia v súlade s vykonávacím nariadením (EÚ) č. 844/2012 najneskôr do 30 mesiacov pred dňom uplynutia platnosti schválenia stanoveným v článku 1 tohto nariadenia, stanoví Komisia deň uplynutia platnosti na ten istý deň ako pred týmto nariadením alebo na najskorší deň nasledujúci potom.
            
         
               (7)
            
            
               Vzhľadom na účel článku 17 prvého odseku nariadenia (ES) č. 1107/2009, ak Komisia prostredníctvom nariadenia rozhodne o neobnovení platnosti schválenia účinnej látky uvedenej v tomto nariadení, pretože nie sú splnené kritériá schválenia, stanoví deň uplynutia platnosti schválenia na ten istý deň ako pred týmto nariadením, alebo na deň nadobudnutia účinnosti nariadenia, ktorým sa zamieta obnovenie platnosti schválenia účinnej látky, podľa toho, ktorý z týchto dvoch dní nastane neskôr. Ak Komisia prostredníctvom nariadenia rozhodne o obnovení platnosti schválenia účinnej látky uvedenej v tomto nariadení, bude sa podľa daných okolností snažiť stanoviť čo najskorší možný deň začiatku uplatňovania.
            
         
               (8)
            
            
               Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   V časti A položke 279 šiestom stĺpci „Schválenie platí do“ prílohy k vykonávaciemu nariadeniu (EÚ) č. 540/2011 sa dátum „30. novembra 2019“ týkajúci sa chizalofop-P-tefurylu nahrádza dátumom „30. novembra 2021“.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 7. septembra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 309, 24.11.2009, s. 1.
   
      (2)  Ú. v. EÚ L 153, 11.6.2011, s. 1.
   
      (3)  Vykonávacie rozhodnutie Komisie z 28. septembra 2016 o vypracovaní pracovného programu pre posudzovanie žiadostí o obnovenie schválení účinných látok, ktorých platnosť sa skončí v roku 2019, 2020 a 2021 v súlade s nariadením Európskeho parlamentu a Rady (ES) č. 1107/2009 (Ú. v. EÚ C 357, 29.9.2016, s. 9).
   
      (4)  Stanovisko Výboru pre hodnotenie rizík (RAC) Európskej chemickej agentúry, v ktorom sa navrhuje harmonizovaná klasifikácia a označovanie chizalofop-P-tefurylu na úrovni EÚ. Prijaté 3. júna 2016.
   
      (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).